اردوغان‌دان فیرات چایی‌نین شرقینه عملیات سیگنا‌لی
تورکیه جمهور باشقانی رجب طیب اردوغان، سوریه'ده فیرات چایی‌نین شرقینه عملیات سیگنا‌لی وئردی.
پرزیدنت و عدالت و قالخینما پارتیسی‌نین باشقانی (آک پارتی) رجب طیب اردوغان پارتیسی‌نین تورکیه بؤیوک میللت مجلیسی قروپ توپلانتی‌سیندا بیلدیریب.
چیخیشیندا "سوریه مسئله‌سینی حلّ ائتمه‌دن گله'جگیمیزه ایناملا باخاماریق" دئین اردوغان، بو اؤلکه‌دن یؤنه‌لن ترور سالدیریلاری و دیگر تهدیدلر قارشی‌سیندا لازیم اولانلاری ائده‌جک‌لرینی دئییب.
سوریه بحرانی‌نین بو درجه فاجعه‌لی بیر حالا چئوریلمه‌سینده اولوسلار آراسی توپلومون مسئله‌یه کیفایت قدر صاحب چیخماماسی‌نین چوخ اهمیت‌لی بیر رولو اولدوغونو وورغولایان اردوغان،
"داعشین، معین چئوره'لر (قروپ‌لار) طرفین‌دن یئنی‌دن تربییه ائدیلن و بؤلگه‌یه یاییلان کادرلاری واسطه‌سیله سانکی هورتلاتیلمایا چالیشیلدیغینی بیلیریک. منطقه‌دکی هدف‌لره چاتماق اوچون آیری-سئچیم‌لیک گودمه‌دن بوتون ترور تشکیلات‌لارینی پیله اولاراق ایستیفاده ائدن مرکز، ایندی بو ایرنج اویونو یئنی‌دن ائتدیرمه‌یه چالیشیر. نه بؤلگه خالقی‌نین، نه ده دونیا ایجتیماعیتی‌نین بو داعش اویونونو اودمایا‌جاق اینانیریق،" دئدی.
اردوغان، بیر طرف‌دن سوریه رژیمینی قیزیش‌دیرا‌راق، دیگر طرف‌دن داعشی هورتلاتاراک سوریه یئنه قانا و اودا بوغماق ایسته‌ین‌لره اصلا ایجازه وئرمه‌یه‌جک‌لرینی سؤیله‌دی.
فیرات چایی‌نین شرقین‌دکی ترور مکانیزمینی ده چؤک‌دوره‌جک‌لر ایفاده ائدن اردوغان،
"بو مسئله ایله باغلی حاضیرلیق‌لاریمیزی، پلان‌لاریمیزی، پروقرام‌لاریمیزی تاماملادیق. حتی اؤتن گون‌لرده ترور تشکیلاتینا قارشی عملی موداخیله حساب‌لاریمیزی ده باشلادیق. یاخیندا داها گئنیش و تأثیرلی عملیات‌لارلا ترور تشکیلاتی‌نین تپه‌سینه بینه'جگیز. بیر گئجه غفلتن گله'بیلیریک" دئدی.
